Document ID: 31978R1346

Padomes Regula (EEK) Nr. 1346/78
(1978. gada 19. jūnijs),
ar ko groza Regulu (EEK) Nr. 2358/71 par sēklu tirgus kopīgo organizāciju
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, un jo īpaši tā 43. pantu,
ņemot vērā Komisijas priekšlikumu,
ņemot vērā Asamblejas atzinumu [1],
ņemot vērā Ekonomikas un sociālo lietu komitejas atzinumu [2],
tā kā Padomes 1971. gada 26. oktobra Regula (EEK) Nr. 2358/71 par sēklu tirgus kopīgo organizāciju [3], kurā jaunākie grozījumi izdarīti ar Regulu (EEK) Nr. 1167/77 [4], noteiktos apstākļos paredz atbalsta piešķiršanu sēklu ražošanai; tā kā katru gadu par šā atbalsta piešķiršanu tiek lemts par to tirdzniecības gadu, kurš sākas nākošajā gadā;
tā kā lielākās daļas šķirņu sēklu ražošanai ir daudzgadīgs raksturs; tā kā, lai uzlabotu ražošanas plānošanu, ar šo noteiktais atbalsts būtu jāaizstāj ar atbalstu, kas noteikts diviem secīgiem tirdzniecības gadiem;
tā kā ir vajadzīga atbilstoša informācija par situāciju un Kopienas tirgus attīstību; tā kā tādēļ attiecībā uz Kopienā saražotajām sēklām Kopienā spēkā esošā sistēma padara iespējamu vajadzīgās informācijas vākšanu, jo tā nosaka, ka var pārdot vienīgi sertificētas sēklas, kuras saražotas uzņēmumos, kas saņēmuši tam atļauju, vai atbilstoši attiecīgi reģistrētiem līgumiem; tā kā Kopiena turklāt lielā mērā tiek apgādāta ar tādu ražošanas līgumu palīdzību, kuri noslēgti ar sēklu ražotājiem valstīs, kas nav dalībvalstis; tā kā tādēļ šie līgumi būtu jāreģistrē par šķirnēm, kas ir nozīmīgas piegādēs Kopienas tirgū; tā kā vēl jo vairāk tādēļ uz šo informāciju jāattiecina statistikas konfidencialitāte, lai pārliecinātu ieinteresētās puses, ka tā netiks izmantota citiem mērķiem, tādējādi ļaujot iegūt pilnīgi objektīvu informāciju,
IR PIEŅĒMUSI ŠO REGULU.
1. pants
Regulu (EEK) Nr. 2358/71 groza šādi:
a) tās 3. panta 1. punkta otrā daļu aizstāj ar šādu:
"Šis atbalsts, kas katrai sugai vai šķirņu grupai ir vienots visā Kopienā, tiek noteikts reizi divos gados līdz 1. augustam par to tirdzniecības gadu, kurš sākas nākamajā gadā, un par nākošo tirdzniecības gadu. Tomēr atbalsts par 1978./79. un 1979./80. tirdzniecības gadu tiek noteikts līdz 1978. gada 1. jūlijam. Ja divu gadu laikposmā, par kuru ir noteikts atbalsts, izrādās nopietni apdraudēts Kopienas tirgus, tad Padome ar kvalificētu balsu vairākumu, ņemot vērā Komisijas priekšlikumu, var noteikt izmaiņas otrajam attiecīgā perioda gadam paredzētajā atbalstā. Šādas izmaiņas jāveic līdz 1. augustam tajā gadā, kurš ir pirms tā piemērošanas.";
b) tiek pievienots šāds pants:
"3.a pants
1. Par noteiktām sugām, sākot ar 1979. gada 1. februāri, visi sēklu ražošanas līgumi, kuri noslēgti starp sēklu ražošanas uzņēmumu vai ražotāju Kopienā un sēklu ražotāju, kurš ir reģistrēts kādā trešā valstī, var tikt pakļauti obligātajai reģistrācijai iestādēs, kuras šim mērķim ir nozīmējusi katra dalībvalsts.
2. Dalībvalstis periodiski paziņo Komisijai statistikas datus par ražošanas līgumu reģistrāciju.
3. Datus, kas saistīti ar ražošanas līgumu reģistrāciju, var izmantot vienīgi šīs regulas piemērošanas nolūkā.
4. Sīki izstrādāti šā panta piemērošanas noteikumi un jo īpaši sēklu ražošanas līguma definīcija un 1. punktā minēto šķirņu saraksts tiek pieņemts saskaņā ar 11. pantā noteikto procedūru."
2. pants
Šī regula stājas spēkā 1978. gada 1. jūlijā.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1978. gada 19. jūnijā

Labels: 6